ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት "እምነተይ እዩ ሓይሊ ሂቡኒ" ኤርትራዊት ኣድያም ድቡስ 23 ሚያዝያ 2019 ምንጪ ስእሊ, Adiam DUBUS ኣብ መፋርቕ ሰማንያታት ጓል ክልተ ዓመትን መንፈቕን ኮይና ምስ ዓቢ ሓዋን ወላዲታን ንሆላንድ ዝኣተወት ኤርትራዊት ኣድያም ዱቡስ፡ ኣብዚ እዋን እዚ ብዓውደ ሕጊ ተመሪቓ፡ ኣብ ምምሕዳር ከተማ ሮተርዳም ንነበርቲ እታ ከተማ ኣገልግሎት ኣብ ምሃብ ትሰርሕ ኣላ። እዛ ናይ ሕጊ ምርቕቲ፡ ኣብ ሕብረተሰብ ዳች ዘሕለፈቶን እትነብሮን ዘላ ተመኩሮ፡ ብመገዲ ኣገልግሎት ቢቢሲ ትግርኛ ንሓደስቲ ምጻእ ኤርትራውያን ኣካፊላ ኣላ። ኣድያም ምስ ማሕበረ ሰብ ዳች ክትዓቢ እንከላ፡ መዘናታታ፡ ብሕብሪ ቆርበታን ዓሌታን ከግልሉዋን ክጎጥዩዋን እንከለው ዝስመዓ ዝነበረ ስምዒት ሕጂ እውን እንተኾነ ኣይትርስዖን እያ። ይኹን እምበር፡ " ልዕሊ እቶም ዝንጽሉንን ዘዋስኑንን ዝሓቑፉንን ዝድግፉንን ሆላንዳውያን ስለዝነበሩ፡ ሞራለይ ኣይተተንከፈን" እትብል ኣድያም፡ ብትምህርቲ ንፍዕቲ ብምንባራ፡ ብኹሎም መማህራና ምትብባዕ እናተገብረላ፡ ኣብ ኩሉ ደረጃታት ትምህርታ ክሳብ ብዓውደ ሕጊ ብዲግሪ እትምረቕ ብጸብለልታ ከምዝዛዘመት ትሕብር። ንኢትዮጵያን ኤርትራን ዘራኽቡ ኩሎም መስመራት ዶብ ተዓፅዮም ጾታውን ዘቤታዊ ዓመጽ ኣብ ስደት ኣብ ኣስመራ ጽዑቕ ግፋ ምክያዱ ተሓቢሩ "ወዲ ሰብ ኣብ ህይወቱ ብዝተፈላለየ መሰናኽል ስለዝፍተን፡ ኣብቲ ዝወድቀሉን ዝደኽመሉን ከኣ ሓይልን ሞራልን ዝህቦን ዜተንስኦን የድልዮ እዩ" ብምባል ውልቃዊ ተመኩሮኣ እተካፍል ኣድያም፡ ሓደ እዋን ኣብ ህይወታ፡ ንሳ ብእትፈልጦ ምኽንያት ጸገም መሰጋጠማ " ኦ - ጎይታይ ብሓቂ እንተሊኻ መስኮትካ ኣርሕወለይ፡ ብመገድኻ ምርሓኒ" ኢላ ተንበርኪኻ ምስጸለየት፡ ብደሆታት ክትመልኽ ከምዝኸኣለት ብምሕባር፡ ወዲ ሰብ፡ ከካብ እምነቱን ኣምልኾኡን መንፈሳዊ ደገፍ፡ ካብ ሕብረተሰቡን አሕዋቱን ከኣ ሞራላዊ ሓገዝ ከምዘድልዮ ትገልጽ። "ናይ ውሽጠይስ ንውሽጠይ ደኣ!" ኣብዚ ሕጂ እትሰርሓሉ ዘላ ምምሕዳር ከተማ፡ ብዙሓት ሓደስቲ ምጻእ ዜጋታት ኤርትራን ኢትዮጵያን ዝተፈላለየ ሓገዝ ክሓቱ ዝመጽኡ እኳ እንተኾነ ብሰንኪ ባህላዊ ኩነታቶም፡ ናይ ውሽጦም ጸገማት ዘርዚሮም ስለዘይዛረቡሉ፡ እቲ ዝግበኦም ሓገዝ ከምዝጎድሎም ትዛረብ። ዋላ'ኳ ብሕግን ብሞያን፡ ውልቃዊ ጉዳይ ደለይቲ ሓገዝ ከም ኣብነት ጠቒሳ ክትዛረበሉ ኣይትኽኣል፡ ብዙሓት ብሰሃራን ባሕርን ዝመጽኡ ስደተኛታት፡ መወዳእታ ዘይብሉ ሽግርን ጸገምን ኣጋጢሙዎም ክነሶም፡ ኣብ ውሽጦም ብዙሕ ቁስልን ስቓይን እንከለዎም፡ ኣብ ክንዲ ዝዛረቡሉን፡ ሕክምናዊ ኮነ ሞያዊ ምኽሪ ዝረኽቡሉ ክሰትሩዎ ስለዝመርጹ ሓገዝ ከምዝጎድሎም ትዛረብ። ሓገዝ ክትረክብ እናኸኣልካ፡ "ናይ ውሽጠይስ ንውሽጠይ ደኣ!" ብዝብል ብባህሊ ዝራጎድ ስትረት-ምስጢር ንበይንኻ ክትቁንዞ ከኣ ግቡእ ኣይኮነን ትብል ኣድያም። እቲ ስድረኣ፡ ሃገሮም ክገድፉ ዝተገደድሉ ዘበነ ኩናትን መግዛእትን ብናጽነት ተደቢሱ ከብቅዕ፡ ሕጂ ድሕሪ ናጽነት ብኣሽሓት ዝቑጸሩ መንእሰያት፡ ሃገሮም ገገዲፎም ክስደዱ ስለዝረኣየት ከኣ፡ ኣብ ኤርትራ ከም ዝመበቆላ ሆላንዳዊት ስቓይ ከምዝስመዓ ትዛረብ። እቲ እትሰርሓሉ ትካል፡ ንኣባይትን ናብራን ዝምልከት ፋይናንሲያዊ ደገፍ፡ ሕጋዊ ምኽርን ውክልናን፡ ከምኡ እውን ሞራላውን ሕክምናውን ደገፍ ዝህብ እዩ። እንተኾነ ብትሕትነኦም ዝልለዩ ዜጋታት ኤርትራን ኢትዮጵያን (ሓበሻ)፡ ንዘጋጠሞም ጸገማት ናይ ምዝራብ ባህሊ ስለዘይብሎም፡ ብዙሓት ሓገዝ ዘድልዮም ሰባት ሰኣን ምዛራብ ከምዝውጽዑ ትገልጽ። "እትረፍ ብጽንኩር መገድን ፈተናን መጺእካ ኣብ ንቡር ናብራ እውን ጸገማት የጋጥም እዩ" ብምባል ከኣ፡ ንሳ ንባዕላ እውን እንተኾነ፡ ኣብ ህይወታ ብደሆ ኣጋጢሙዋ ምንባሩን ብሓገዝ እምነታ ከምዝሰዓረቶን ትዛረብ። ስለምንታይ ክንድዚ ዝኣኽሉ ስደተኛታት ካብ ኤርትራ?
